CELEX: 62021TN0534
Language: mt
Date: 2021-09-01 00:00:00
Title: Kawża T-534/21: Rikors ippreżentat fl-1 ta’ Settembru 2021 – VP vs Cedefop

25.10.2021   
            
            
               MT
            
            
               Il-Ġurnal Uffiċjali tal-Unjoni Ewropea
            
            
               C 431/47
            
         
      Rikors ippreżentat fl-1 ta’ Settembru 2021 – VP vs Cedefop
      (Kawża T-534/21)
      (2021/C 431/55)
      Lingwa tal-kawża: l-Ingliż
      
         Partijiet
      
      
         Rikorrent: VP (rappreżentant: L. Levi, avukat)
      
         Konvenut: Ic-Ċentru Ewropew għall-Iżvilupp tat-Taħriġ Vokazzjonali
      
         Talbiet
      
      Ir-rikorrent jitlob li l-Qorti Ġenerali jogħġobha:
      
                  —
               
               
                  tannulla d-deċiżjoni tal-konvenut li ma jimplimentax t-taqsimiet (1) u (2) tad-dispożittiv tas-sentenza tal-Qorti Ġenerali tal-Unjoni Ewropea, tas-16 ta’ Diċembru 2020, fil-Kawża T-187.18, VP vs Cedefop;
               
            
                  —
               
               
                  tannulla d-deċiżjoni konnessa li l-kuntratt ta’ impjieg tar-rikorrent ma jiġix imġedded għal terminu indeterminat b’effett retroattiv;
               
            
                  —
               
               
                  tordna l-ħlas ta’ kumpens għad-danni morali sostnuti mir-rikorrent evalwati ex aequo et bono għal ħamsin elf Ewro;
               
            
                  —
               
               
                  tordna l-ħlas ta’ kumpens għad-danni materjali sostnuti mir-rikorrent ekwivalenti għall-ispejjeż neċessarji għall-proċedura prekontenzjuża mid-data tas-sentenza fil-Kawża T-187.18, VP vs Cedefop; u
               
            
                  —
               
               
                  tikkundanna lill-konvenut għall-ispejjeż.
               
            
         Motivi u argumenti prinċipali
      
      Insostenn tar-rikors tiegħu, ir-rikorrent jinvoka erba’ motivi.
      
                  1.
               
               
                  L-ewwel motiv ibbażat fuq l-allegazzjoni li d-deċiżjoni tal-konvenut li ma jimplimentax it-taqsimiet ċentrali (1) u (2) tas-sentenza tas-16 ta’ Diċembru 2020 fil-Kawża T-187.18, VP vs Cedefop u, konsegwentement, li ma jġeddidx il-kuntratt ta’ impjieg tar-rikorrent hija vvizzjata bi ksur tal-obbligu ta’ motivazzjoni.
               
            
                  2.
               
               
                  It-tieni motiv ibbażat fuq l-allegazzjoni li l-konvenut naqas milli josserva d-dmir ta’ diliġenza.
               
            
                  3.
               
               
                  It-tielet motiv ibbażat fuq l-allegazzjoni li l-konvenut kiser il-prinċipji ta’ trattament ugwali u ta’ protezzjoni tal-aspettattivi leġittimi.
               
            
                  4.
               
               
                  Ir-raba’ motiv ibbażat fuq l-allegazzjoni li l-konvenut wettaq użu ħażin ta’ poter.